שמירת הברית ושמירת הלשון

)מתוך ספר מעלות התורה)

ספר תורה אור הוא ספר מופלא שנכתב על ידי רבי אברהם זצוק"ל אחי רבינו הגאון מוילנא זצוק"ל. הספר כולו עוסק בגודל מעלת לימוד התורה ועיניינו

"להלהיב לב עם השם ולקרבו לתורה אשר כל איש בעסק התורה יזכה לתכלית הטוב שאין למעלה ממנה גבוה בגבה מרומים "[לשון ההקדמה]

המחבר ביקש בצאצאיו ללמוד את כל הספר פעם בחודש מה שמראה את גודל החשיבות שניתן לספר זה .

על ספר זה נכתב ספר נוסף כהערות והרחבות על המחבר הרי הוא ספר "אור התורה". הרב יצחק אייזיק חבר זצוק"ל שהיה מגדולי תלמידי הגר"א הוסיף וביאר כידו הרחבה על גוף הספר.ההערה שלפנינו היא דוגמה לזה .

במאמר זה ננסה בדחילו ורחימו להוסיף כמה הערות קצרות ומבארות. ברור שהדברים הם עמוקים מאוד ואין לנו שום יומרה להסבירם. אלא רק להוסיף קצת הערות מרחיבות !

וכך כותב רבי אברהם זצוק"ל :

"**גם ידוע שעיקר שבירת היצר הוא על ידי התורה ....ועיקר שבירת היצר הרע ,הוא כששומר את פיו .** על כך מעיר הרב אייזיק חבר זצוק"ל

והעניין כידוע, שעיקר כוונת הסטרא אחרא לינוק ולהתחבר למקום קדושה, ולכן הוא מתגבר בישראל יותר מבאמות העולם, כאשר אמרו רז"ל במסכת סוכה(נ"ב ע"א) "כי הגדיל לעשות (יואל ב',כ'), שמניח אומות העולם ומתגרה בישראל, ומניח עמי הארץ ומתגרה בתלמידי חכמים"[[1]](#footnote-1). ועיקר אחיזתו באדם בשתי מקומות, בברית הלשון ובברית המאור[[2]](#footnote-2),

שכל הגוף הוא סתום ואין בו בקיעה, להיות יונק מקדושה שבו רק בשני מקומות אלו, כמו שאמרו שברית הלשון וברית המאור מכוונים זה כנגד זה[[3]](#footnote-3), ועל ידי פגם הלשון בא לפגם הברית, כמו שנאמר "אל תתן את פיך לחטיא את בשרך"(קהלת ה,ה)[[4]](#footnote-4). ועל ידי קדושת הפה בתורה, אז לא בא לידי עוון זה, כמו שנאמר "ושבע ילין בל יפקד רע"(משלי י"ט, כ"ג)[[5]](#footnote-5), ואמרו (ברכות י"ד ע"א) [[6]](#footnote-6)כל המשביע עצמו מדברי תורה כו' " שרע נקרא מי שפוגם הברית, שהוא עצמם הרע הערלה המקפת את הברית, כמו שנאמר "ויהי ער בכור יהודה רע" [[7]](#footnote-7)(בראשית ל"ה, ז').

ולכן עיקר תגבורת היצר הרע באלו שני המקומות אחד בפגם הלשון כמו שאמרו (ב"ב קס"ה ע"א) "וכולם באבק לשון הרע[[8]](#footnote-8), ויותר בביטול תורה, ולכן אמרו רבותינו ז"ל (חולין פט ע"א) "מה אומנותו של אדם בעולם הזה, יעשה עצמו כאילם, שנאמר, "האמנם אלם צדק תדברון" (תהילים נח, ב) שהתורה הנקראת צדק אמרו רז"ל בפרק הבונה (שבת קיד ע"א) מ"ם פתוחה מ"ם סתומה, מאמר פתוח מאמר סתום, שצריך שבתורה יהיה מאמר פתוח, ובלשון הרע מאמר סתום[[9]](#footnote-9). ולכן כשנתנה ברית מילה לאברהם אבינו, ניתוסף לו אות ה' בשמו שאות ה' רמז על התורה, כמו שאמרו רז"ל (שם פח ע"א) על הפסוק "יום השישי" תנאי התנה וכו', נגד חמישה חומשי תורה ונגד חמישה מוצאות הפה שצריך שיקדשם בתורה, ובו תלוי קדושת הברית ולכן גם בפה נקרא ערל שפתיים, ושם עיקר עמידת היצר הרע ששם פתח בגוף. וזה שאמרו רז"ל במס' מנחות [צח] על הפסוק "ועלהו לתרופה "להתיר פה של מעלה ושל מטה", כי מים חיים שיצאו מירושלים לעתיד לבוא רומז להשגת התורה בשלמות, כמו שנאמר "כל בנייך לימודי ד'"(ישעיהו נד, י"ג ). שהתורה נמשלה למים כמו שאמרו רז"ל(תענית ז ע"א), והם חידושי תורה שיצאו מאיתו יתברך כמו שנאמר "ולמכסה עתיק"(ישעיה כ"ג, י"ח), מזה יהיה על שפתו מזה ומזה כל עץ מאכל, לא יבול עלהו ולא יתום פריו, "והיה פריו למאכל ועלהו לתרופה"(יחזקאל מז, י"ב), והוא התורה שנקרא עץ חיים(ברכות ל ע"ב) כי היא ממים חיים, ומזה יתענגו נפשות הצדיקים לעתיד לבוא כמו האדם הראשון בגן עדן אילו היה אוכל מעץ החיים[[10]](#footnote-10). ואפילו שיחת חולין שבו יהיה בסטרא דקדושא, וזה שנאמר לא יבול עלהו וכו והיה פריו למאכל, והוא השגת התורה כמו שנאמר "ויחזו את האלוקים ויאכלו וישתו"(שמות כד,י"א), ועלהו לתרופה להתיר פה של מעלה שלא יהיה צריך להיות סתום, מאחר שיוסרה הערלה משם ולא יהיה עוד יצר הרע בעולם, וכל דיבוריו של אדם לא יהיה אלא בתורה לבד. וגם להתיר פה של מטה, שהוסר הערלה מן הברית וכמו שאדם הראשון קודם החטא כתיב ביה "ויהיו האדם ואשתו עירומים ולא יתבוששו"(בראשית ב,כ"ה).

1. **מהר"ל ספר נצח ישראל**

   אבל התשובה לשאלה הקשה הזאת, מזקנים וחכמים אתבונן, אשר השיבו על שאלה זאת בפרק החליל (סוכה נב), "ואת הצפוני ארחיק מעליכם" (יואל ב, כ) זה יצר הרע שעומד צפון בתוך לבו של אדם. "והדחתיו ארץ ציה" (שם) למקום שאין בני אדם מצויין שם להתגרות בהם. "פניו אל הים הקדמוני" (שם) שנתן עיניו במקדש הראשון והחריב והרג תלמידי חכמים שם. "ועלה באשו ותעלה צחנתו" (שם) שמניח אומות עולם ומתגרה בישראל. "כי הגדיל לעשות" (שם), אמר אביי ובתלמידי חכמים יותר מכולם, עד כאן.

   ויש לשאול, מפני מה דוקא מגרה באותו שיש לו מעלה. ופירוש דבר זה, כי מי שיש לו מעלה גדולה יותר ממה שהוא לשאר אדם, נחשב דבר זה כאילו הוא יוצא מן הסדר והשעור, ובשביל זה דבק בהם כח אשר הוא מבטל מעלתם, אשר הוא חוץ מן שעור המוגבל. ולכך ישראל, אשר ירשו מעלה העליונה היוצא חוץ לשעור, דבק בהם כח הרע, הוא היצר, אשר הוא מוכן לבטל אותה מעלה עליונה, לפי שיוצא מעלתם משאר אדם. וכן תלמידי חכמים, שיש להם עוד יותר מעלה, דבק בהם כח אשר הוא מוכן לבטל המעלה אשר אינה לשאר בני אדם. ודבר זה תמצא מבואר, כי השטן, הוא היצר הרע (ב"ב טז א), היה מגרה בישראל כאשר קנו ישראל המעלה העליונה, והוא כאשר הוציא השם יתברך את ישראל ממצרים ונתן להם התורה, ובזה קנו ישראל המעלה על הכל, עד שהכתוב אמר עליהם (ר' תהלים פב, ו) "אמרתי בני אלקים אתם ובני עליון כלכם אכן כאדם תמותון", וזה נאמר בשעה שקבלו ישראל התורה, שהיו ישראל במעלה היותר עליונה, והיא יוצא מן גדר שאר אדם, והיה דבק בהם הכח המוכן לבטל דבר שהוא יוצא מן הגדר. ולכך באותה שעה שקבלו התורה, שהיה מעלתם על הכל, יצא החטא אל הפעל, לא קודם ולא אחר נתינת התורה. [↑](#footnote-ref-1)
2. לפי האמור לעיל מובן למה דווקה בשתי כחות האלה שהרי הם עיקר קומת האדם בישראל ושתיהם נוגעים **במהות הכללית של קומת האדם !**

   **חפץ חיים - שמירת הלשון חלק א שער הזכירה פרק ז**

   גם בזה העון הזה חמור משאר עונות, שבשאר עונות באותו האבר שהוא עושה בו העון הוא ממשיך עליו רוח הטומאה, **לא כן בעון לשה"ר הוא ממשיך על כל איבריו רוח הטומאה ומטמא אותם,** כמ"ש בזוה"ק פ' מצורע: ר' חייא אמר כל מאן דאפיק לישנא בישא איסתאבו ליה כל שייפא ויתחזי לסגרא (פי' ראוי להיות מוסגר) בגין דההיא מלה בישא סלקא ואיתער רוחא מסאבא עליה, ואיסתאבא אתי לאיסתאבא מסאבין ליה (והוא כעין מה שאחז"ל ביומא לט: אדם מטמא עצמו מלמטה מטמאין אותו מלמעלה) במלה דלתתא איתער מלה אחרא. **והטעם הוא פשוט, כי אין הדיבור ענין פרטי באדם כמו שאר איבריו אשר כל אחד ואחד לתועלת בפני עצמו, כי אם הוא כלל האדם ושלמותו, ולכן בהישלמו ע"י עסק התורה יתוקנו כל איבריו,** כי משרה עליהם רוח הקדושה להחיותם ולקיימם בזה ובבא, כמאמרם ז"ל חש בראשו יעסוק בתורה שנאמר וגו' חש בגרונו יעסוק בתורה שנאמר וגו' חש בכל גופו יעסוק בתורה שנאמר וכל בשרו מרפא, ולהיפוך ח"ו ע"י דיבוריו האסורים הוא מקלקל ומטמא את כל איבריו, וכל אבר ואבר נופל ממדריגתו עי"ז, ומה יתרון להם שבעליהן הוא חי מדבר כי אם במה שהוא יצטרך ליתן דין וחשבון.

   וכמו כן יצר העריות הוא יצר כולל את החיים כולם וכמו שכתב הרב קוק זצ"ל באורות הקודש חלק ג עמוד רחצ

   יצרא דעריות יוכל ללפף את האדם יותר עמוק מהשורש של קישור החיים שלו עצמו מפני שהוא נעוץ בנטיית המשך החיים של הדורות כולם . ולעומת זה בקדושה יכולים לעלות על ידי קדושת הברית למדרגת דוגמת צדיק כל הדורות [↑](#footnote-ref-2)
3. מובא ב"ספר יצירה" **שברית המעור מכוונת כנגד ברית הלשון**. כלומר מבנה גוף האדם מחולק לשניים - חלק עליון וחלק תחתון. החלק העליון של האדם הוא החלק הרוחני והחלק התחתון הוא החלק המעשי, ותפקיד האדם הוא לקדש את שני חלקי גופו, את חלק הרוח הקשור בדיבור, ואת חלק המעשה הקשור במילה [↑](#footnote-ref-3)
4. הרב אייזיק חבר חידש פה בדרש דרוש הבנה חדשה בדברי משלי . שעל ידי חטא הפה יבוא האדם לידי חטא המעור. כל פרשני הפסוקים הבינו שפסוק זה עוסק בענייני נדרים. וזה גם מוכח מהמשכו. הכי קרושב שנמצא בחז"ל לעניינו הזה הוא: תורה תמימה קהלת פרק ה פסוק ה

   אל תתן את פיך וגו' - רבי הונא פתר קרא בלשון הרע, אל תתן את פיך - [לומר לשה"ר, לחטיא את בשרך - זה הגוף, ואל תאמר לפני המלאך כי שגגה היא, אנא אנא לא אמרית לשון הרע] וחבל את מעשה ידיך, אלו גידים ועצמות שבגוף, אותו האיש הקדוש ברוך הוא מכניס בהן שחפת ומאבדן ממנול) [שם מדרש רבה ]: [↑](#footnote-ref-4)
5. כוונת הפסוק לפי דברי רבינו . מי ששבע בדברי תורה והולך לישון [שבע ילין] לא יתקוף אותו היצר הרע [בל יפקד רע ] [↑](#footnote-ref-5)
6. אמר ליה רב אחא בריה דרבי חייא בר אבא, הכי אמר רבי חייא אמר רבי יוחנן: כל המשביע עצמו מדברי תורה ולן - אין מבשרין אותו בשורות רעות, שנאמר: ושבע ילין בל יפקד רע. ומחדש המחבר שהכוונה לאין מבשרים בשורות רעות הכוונה שלא יבוא לידי הרהור בלילה! [↑](#footnote-ref-6)
7. פסיקתא זוטרתא (לקח טוב) בראשית פרשת וישב פרק לח סימן ז

   ויהי ער בכור יהודה רע. הוא להיפך ער: בעיני ה'. שלא היה יודע רשעתו אלא הקדוש ברוך הוא, והוא פירסמו בפסוק השני, שהיה חורש בגנות ומערה באשפות, למה, כדי שלא תתעבר ותכחיש יפיה. והעולם לא נברא לתוהו והלא לשבת יצרה

   כתר יונתן בראשית פרשת וישב פרק לח פסוק ז

   (ז) ויהי ער בכורו של יהודה רע לפני יי על שלא היה נותן זרעו לאשתו ויתחזק רוגזו של יי עליו ויהרגו יי: [↑](#footnote-ref-7)
8. (חפץ חיים – הכוונה מי שלא לומד ח"ח) [↑](#footnote-ref-8)
9. ואולי כוונת הפסוק יתפרש אלם צדק ידברו . אל מ ו "מ" הכוונה סתום ופתוח [↑](#footnote-ref-9)
10. ובאמת זה פלא שלפי הח"ח זה היה החטא הראשון של אדם וחוה . וכתוצאה מכך כידוע נפלא גם רמת הצניעות בעולם .

    חפץ חיים - שמירת הלשון חלק ב פרק ט

    וכאשר נתבונן עוד נמצא שהלשה"ר הראשון שבא לעולם היה ע"י הנחש וע"י כפירה באלהים חיים, שאמר לחוה כי יודע אלהים כי ביום אכלכם ממנו ונפקחו עיניכם וכפירש"י בשם המדרש שאמר כל אומן שונא את בני אומנתו, מן האילן הזה אכל וברא את העולם, אכלו אתם ונפקחו עיניכם והייתם כאלהים יוצרי עולמות. וזה גרם מיתה לכל באי עולם, ועונשו היה מדה במדה, שכל הבריות שונאים אותו ורוצים להרגו, וכמו שאמר הכתוב ואיבה אשית וגו' הוא ישופך ראש [מלבד שאר העונשים שהוטלו עליו, נקצצו רגליו כמו דכתיב ועל גחונך תלך, ומאכלו עפר כדכתיב ועפר תאכל וגו']. וניטל ממנו כח הדיבור.

    ואף בעל לשה"ר הוא כן, כשיתפרסם לאנשים טבעו הרע, הכל ישנאוהו וישמרו עצמם ממנו פן יעשם לבוז ולחרפה. וגם לעתיד לבא אפילו כשיזכה לקום בתחיה, יהיה כאלם ממש לא יפתח פיו, וכמו שאחז"ל שעתיד הקדוש ברוך הוא לחתוך לשונם של בעלי לשה"ר שנאמר יכרת ה' כל שפתי חלקות לשון מדברת גדולות, וכונתם היא לעת התחיה. ומי יוכל לשער גודל צערו של האיש ההוא ובזיונו לנצח, שאז ידעו הכל טבעו של האיש ההוא שהיה איש רע מעללים, ובשפתיו החלקלקות היה מטיל שנאה בין איש לרעהו, וכמו שאמר הכתוב סוף דבר הכל נשמע, ותרגם בתרגום: כל עובדי בני עלמא עבידין דיתפרסמון וכו' עי"ש, ועל כן בא עליו העונש הזה, שכל אנשים קמו בחיותם ובדבורם בשלמות כמאז, וזה האיש כאלם ממש. מכל זה יוכל האדם להתבונן חומר העון, שהוא נוגע לנפשו בזה ובבא. [↑](#footnote-ref-10)